Rīgā, 2019. gada 6. novembrī

**Vides aizsardzības un reģionālās**

**attīstības ministrijai**

[pasts@varam.gov.lv](mailto:pasts@varam.gov.lv)

**Zemkopības ministrijai**

[zm@zm.gov.lv](mailto:zm@zm.gov.lv)

cc: Valsts meža dienestam

[vmd@vmd.gov.lv](mailto:vmd@vmd.gov.lv)

cc: Dabas aizsardzības pārvaldei

[daba@daba.gov.lv](mailto:di@riga.lv)

***Par izklaidus ligzdojošo īpaši aizsargājamo putnu sugu aizsardzību***

Latvijas Dabas fonds (LDF) kopā ar Latvijas Ornitoloģijas biedrību (LOB) un citiem partneriem kopš 01.08.2016. īsteno ES LIFE+ Nature programmas līdzfinansētu projektu LIFE13 NAT/LV/001078 “Mazā ērgļa aizsardzības nodrošināšana Latvijā”. Viena no projekta galvenajām aktivitātēm ir mazā ērgļa ligzdošanas vietu apzināšana un to aizsardzības nodrošināšana, ierosinot mikroliegumu (ML) veidošanu. 2019. gada beigās, pēc pirmo trīs lauka darbu sezonu pabeigšanas, esam apzinājuši 419 mazo ērgļu ligzdas, kurām (ar dažiem izņēmumiem) nepieciešama mikroliegumu veidošana atbilstoši MK 18.12.2012. noteikumiem Nr. 940 “Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu” (turpmāk tekstā MK noteikumi Nr. 940). Iesniegtos mikroliegumu pieteikumus izskata par šo procesu atbildīgā valsts iestāde – Valsts meža dienests (VMD), vai (retos izņēmuma gadījumos) Dabas aizsardzības pārvalde (DAP).

Kā jau informējām 25.04.2019. Vides aizsardzības un reģionālās attīstības ministrijai (VARAM) un Zemkopības ministrijai (ZM) adresētajā vēstulē, šī darba gaitā esam konstatējuši sistēmiska rakstura problēmas izklaidus (dispersi) ligzdojošo putnu sugu aizsardzības nodrošināšanā, kuru rezultātā netiek nodrošinātas Eiropas Parlamenta un Padomes 2009. gada 30. novembra direktīvas 2009/147/EK Par savvaļas putnu aizsardzību un Latvijas Republikas Sugu un biotopu aizsardzības likuma (spēkā no 19.04.2000) prasības. **Problēmas būtība ir tajā, ka nav izveidoti mehānismi, kas pirms ciršanas uzsākšanas meža apsaimniekotājam/īpašniekam liktu apzināt dabas vērtības mežā** tāpat, kā meža inventarizācijas laikā tiek vērtētas saimnieciskās vērtības. Ilustrācija sekām, ko rada šāda izvērtējuma trūkums, ir projekta laikā katrā no trim lauka darbu sezonām konstatētā saimnieciskās darbības ietekme pie jaunatrastajām un līdz šim oficiāli neaizsargātajām mazo ērgļu ligzdām: aptuveni 10% no ligzdām katru gadu ir saimnieciskās darbības ietekmētas. Kā liecina LDF un LOB pieredze, mazo ērgli šai ziņā nevar uzskatīt par īpašu izņēmumu, jo līdzīgi gadījumi ir reģistrēti arī citu īpaši aizsargājamo putnu ligzdošanas vietās.

Ar šo vēstuli vēlamies darīt zināmus gadījumus, kad augstākminēto nepilnību dēļ ir notikusi sugas dzīvotnes iznīcināšana, kas ir Sugu un biotopu aizsardzības likuma 11. pantā noteikto prasību pārkāpums, un **aicinām VARAM sadarbībā ar ZM veikt apstākļu noskaidrošanu un esošā normatīvā regulējuma izklaidus ligzdojošo putnu sugu aizsardzībai izvērtēšanu un uzlabošanu, lai nepieļautu šādu gadījumu atkārtošanos nākotnē**.

Tālāk uzskaitīti gadījumi, kurus var grupēt divās daļās:

**1. pielikumā** iekļautie attēli ilustrē gadījumus, kad tikusi reģistrēta ligzdošanas vietu (vai ligzdu) iznīcināšana. Virknē gadījumu tas noticis tādēļ, ka VMD ir atteicis ML izveidošanu, bet divos gadījumos dzīvotnes iznīcinātas pat pēc ML izveidošanas (tai skaitā nocirsti ligzdu koki). Šie gadījumi sīkāk aprakstīti tālākajā tekstā.

**2. pielikumā** iekļautie attēli ilustrē gadījumus, kad reģistrētas ligzdas, kuru apkārtnē plānota saimnieciskā darbība, nerēķinoties ar ligzdas klātbūtni, kas vairumā gadījumu nozīmē to, ka audzes ir sagatavotas mežizstrādei un ligzdu koki nav izzīmēti kā saglabājami. Svarīgi norādīt, ka saskaņā ar MK 18.12.2012. noteikumiem Nr. 936 “Dabas aizsardzības noteikumi meža apsaimniekošanā”, cirsmās jāsaglabā lielo ligzdu koki ar piesedzošu koku grupu, līdz ar to visus gadījumus, kad ligzdu koki (neatkarīgi no ligzdu piederības sugai) tiek nocirsti, var uzskatīt par šo noteikumu pārkāpumu. Šajā pielikumā ilustrētie gadījumi ir aprakstīti tikai attēlu parakstos.

Katrā no gadījumiem norādīts ligzdas numurs pēc projekta klasifikācijas (piem., Aqpom37) un koordinātas LKS-92 (FN=0) sistēmā (piem., 595931 – 6315676, kur pirmais skaitlis norāda X vērtību, bet otrais – Y).

**Aqpom37 (595931 - 6315676), Ērgļu novada Ērgļu pagasts**

*Kopsavilkums: mikroliegums ir izveidots un vēlāk atcelts VMD centrālajā administrācijā, ligzdas nogabals un ligzdas koks nocirsts.*

2017. gada 2. maijā Andris Dekants apmeklēja mazā ērgļa ligzdu un tajā novēroja mazā ērgļa mātīti, kas sasaucas ar tēviņu. 2017. gada 5. jūlijā ligzdu atkārtoti apmeklēja eksperts Gaidis Grandāns, kurš ligzdu noteica kā mazā ērgļa apdzīvotu. 2017. gada 28. decembrī VMD Centrālvidzemes virsmežniecībā tika iesniegts pieteikums mikrolieguma veidošanai 6,54 ha platībā, papildus nosakot arī buferzonu 49,83 ha platībā. 22.03.2018. VMD Centrālvidzemes virsmežniecība ML izveidē iesaistītajiem sertificētajiem putnu ekspertiem Rolandam Lebusam un Gaidim Grandānam nosūtīja vēstuli, kurā, pamatojoties uz zemes īpašnieka SIA “Dižozols” vēstuli, lūdza sniegt viedokli par turpmāko rīcību pēc tam, kad zemes īpašnieks bija iebildis pret mikrolieguma izveidi tā īpašumā, pamatojot to *ar ligzdas neesamību tajā*. 30.03.2018. R. Lebuss VMD Centrālvidzemes virsmežniecībai nosūtīja vēstuli, kurā norādīja uz to, ka gadījumā, ja ligzda tomēr ir nokritusi, mikrolieguma veidošana šajā teritorijā joprojām ir aktuāla. 24.04.2018. VMD Centrālvidzemes virsmežniecība izveidoja ML pieteikumā ierosinātajās robežās, savukārt SIA “Dižozols” pieņemto lēmumu apstrīdēja VMD centrālajā administrācijā. Izvērtējot zemes īpašnieka iesniegumu, VMD centrālā administrācija 22.06.2018. pieņēma lēmumu, ar kuru atcēla VMD Centrālvidzemes virsmežniecības lēmumu par mikrolieguma izveidi. Lēmums tika pamatots ar to, ka “(…) attiecīgais ligzdas koks nenodrošina ligzdošanas vietas ilgtspējību un ka pašreiz mikroliegums ir zaudējis savu nozīmi mazā ērgļa aizsardzībā, saskaņā ar MK noteikumu 24. punktu šādos gadījumos mikroliegumu neveido”.

VMD lēmumu balstīja faktā, ka ligzda dabā vairs nebija atrodama, ko apliecināja VMD pārstāvja A.Ziemeļa 20.06.2018. uzņemtās fotogrāfijas (iekļautas VMD lēmumā par mikrolieguma atcelšanu). Apstāklis, ko lēmuma pieņemšanā VMD nebija ņēmis vērā, bija ligzdas novietojums kokā – tā bija būvēta stabilā piecu zaru žāklē: LDF ekspertu ilggadīgā pieredze liecina par to, ka šādi novietotas ligzdas nemēdz pēkšņi nokrist. Ja putni tās vairs nepapildina ar svaigiem zariem, ligzdas pamazām pārkūdrojas un erodē. Ligzdas klātbūtne tika konstatēta vēl 28.07.2017. kad tās foto fiksāciju veica sertificēts putnu eksperts Jānis Ķuze (1. attēls 1. pielikumā). Aizdomas, ka ligzdas nokrišanai nav bijis dabisks iemesls, apstiprināja sākotnējais ligzdas atradējs A. Dekants, kurš, apsekojot ligzdas koku 29.07.2018., konstatēja, ka uz koka stumbra ir saglabājušās kāpšļu atstātas pēdas. Pazīmes liecināja, ka kokā ir kāpusi persona, kas nav ornitologs, jo ornitologi izmanto citas konstrukcijas kāpšļus. Līdz ar to, ļoti iespējams, ka kāda persona ir ligzdu nogāzusi zemē (2. attēls 1. pielikumā).

No mikrolieguma veidošanas skatu punkta raugoties, nav pat svarīgi, vai ligzda ir ļaunprātīgi nogāzta, vai tās pazušanai ir citi iemesli. Pat ja šādu ligzdu teorētiski nogāztu vējš, mikrolieguma veidošanai joprojām būtu pamats, jo ligzdas nokrišanas fakts pats par sevi nenozīmē to, ka atradne vairs nebūtu piemērota konkrētās putnu sugas ligzdošanai. Mazo ērgļu pētījumi pierāda, ka tikmēr, kamēr mežaudzē būs pieejami ligzdu būvēšanai piemēroti koki, mazais ērglis varēs būvēt jaunas ligzdas, jo šai sugai ir raksturīga ligzdu mainīšana ligzdošanas iecirkņa robežās. Iespējamais ligzdas ļaunprātīgas nogāšanas fakts ir nozīmīgs tādēļ, ka gadījumā, ja VMD akceptēs praksi, ka ligzdas pēkšņa “pazušana” ir leģitīms iemesls mikrolieguma neveidošanai, tad balstoties uz šādu pieeju, *ir pamatots risks sagaidīt turpmāku ligzdu postīšanu*. Īpašniekiem pietiks vien pierādīt, ka ligzda vairs neatrodas kokā, lai tiktu lemts par mikrolieguma neveidošanu vai atcelšanu. Šāda prakse nav savienojama ar dabas aizsardzības sistēmas efektīvu funkcionēšanu.

VMD centrālās administrācijas pieņemto lēmumu par ML atcelšanu LDF ir pārsūdzējis Administratīvajā rajona tiesā (šobrīd notiek lietas izskatīšana). Kontrolējot ligzdu 2019. gada 20. jūlijā, sertificēts putnu eksperts Andris Avotiņš konstatēja, ka ligzdas nogabals (ieskaitot ligzdas koku) **ir nozāģēts** (3. un 4. attēls 1. pielikumā).

**Aqpom87 (711114 - 6294873), Rēzeknes novada Nautrēnu pagasts**

*Kopsavilkums: ligzdas nogabals un ligzdas koks nocirsts. Mikrolieguma izveidošana atteikta VMD Austrumlatgales virsmežniecībā.*

Par ligzdu šajā rajonā sākotnēji ziņoja Dr. biol. Otars Opermanis, tā tika apsekota 27.07.2017. (apsekoja J.Ķuze), kad ligzda tika noteikta kā mazā ērgļa apdzīvota, bet neproduktīva. Pēc O. Opermaņa ziņām, jau ligzdas atrašanas dienā 2017. gada 6. jūnijā ir konstatēts, ka mežaudze ir sagatavota mežizstrādei, turklāt ligzdas koks nebija izzīmēts kā atstājams, par šo faktu tika informēta VMD Austrumlatgales virsmežniecība. Laikā līdz atkārtotajai apsekošanai tā paša gada 27. jūlijā ligzdas koks ar koku grupu apkārt bija izzīmēti kā cirsmā atstājamie koki (sk. 5. attēlu 1. pielikumā).

24.01.2018. VMD tika iesniegts ML pieteikums, 11.03.2019 VMD pieņemts lēmums par ML pieteikuma noraidīšanu. Izraksts no VMD lēmuma: “*2018. gada 29. janvārī noskaidrots, ka saimniecībā “Kastaņi” uzsākta mežizstrāde saskaņā ar 2017. gada 14. februāra ciršanas apliecinājumu nr.1075129 un nocirsta puse no plānotā mikrolieguma teritorijas (1,97ha), tai skaitā pretlikumīgi nocirsts mazā ērgļa ligzdas koks un koku rinda ap to. Par minēto pārkāpumu 2018.gada 2.februārī uzsākta administratīvā lietvedība, lietas materiāli nosūtīti Rēzeknes reģionālai vides pārvaldei lietas izskatīšanai pēc piekritības*”.

Kā “kompensējošs pasākums” 15.03.2018. ir veikta mākslīgās ligzdas uzstādīšana (darbu veica J.Ķuze, piedaloties VMD un meža īpašnieku pārstāvim), diemžēl nākamajā ligzdošanas sezonā tā nebija aizņemta. Ligzdas vieta atkārtoti apsekota 29.07.2018. (A.Avotiņš), kad veikta situācijas dokumentēšana (sk. 6. un 7. attēlu 1. pielikumā).

**Aqpom150 (666848 - 6345505) Gulbenes novada Beļavas pagasts**

*Kopsavilkums: ligzdas nogabals un ligzdas koks nocirsts. Mikrolieguma izveidošana atteikta VMD Ziemeļaustrumu virsmežniecībā.*

Ligzdu 07.08.2017. apsekoja sertificēts putnu eksperts Gaidis Grandāns un konstatēja, ka tajā sekmīgi ligzdo mazais ērglis, turklāt ligzda vērtēta kā ilggadīga. 03.03.2018. VMD tika iesniegts ML pieteikums, kas 22.06.2018. tika noraidīts, kā argumentu minot meža īpašnieka sociāli - ekonomiskos apstākļus. 14.07.2019. ligzdu atkārtoti apsekoja sertificēts putnu eksperts Helmuts Hofmanis, un konstatēja, ka ligzdas nogabals, ieskaitot ligzdas koku, ir nozāģēts (sk. 8. un 9. attēlu 1. pielikumā).

**Aqpom179 (427400 - 6264973) Auces novada Lielauces pagasts**

*Kopsavilkums: ligzdas nogabals un ligzdas koks nocirsts. Mikrolieguma izveidošana atteikta VMD Zemgales virsmežniecībā.*

Ligzdu 14.07.2018. apsekoja J.Ķuze un konstatēja tajā sekmīgu mazā ērgļa ligzdošanu. 29.03.2019 VMD Zemgales virsmežniecībā iesniegts ML pieteikums, 29.04.2019 saņemts atteikums, citāts no VMD lēmuma: “*2018. gada 25. oktobrī Virsmežniecības Dobeles nodaļā īpašuma “Pusgraudnieki” (kad. Nr. 46760030111) ligzdas nogabalam tika izsniegts apliecinājums Nr. 1171524 koku ciršanai kailcirtē un attiecīgi 2019. gada 27. martā Meža valsts reģistrā tika reģistrēts pārskats par koku ciršanu.* *Pēc Virsmežniecības inženieres vides aizsardzības jautājumos Viktorijas Vihrovas pārbaudes dabā 2019. gada 12. aprīlī tika konstatēts, ka ligzdas koks ir nozāģēts. Iespējams mežizstrādātāji ligzdu egles zaļajos zaros nav pamanījuši, jo ligzda grūtāk pamanāma skujkokos salīdzinājumā ar lapu kokiem*”.

Ligzdas vietu 18.07.2019. atkārtoti apsekoja sertificēts putnu eksperts Aivars Petriņš, sk. 10. un 11. attēlu 1. pielikumā.

**Aqpom221-2 (564105 - 6289943) Lielvārdes novada Lēdmanes pagasts**

*Kopsavilkums: ligzdas nogabals un ligzdas koks nocirsts. Mikrolieguma izveidošana atteikta VMD Rīgas reģionālajā virsmežniecībā.*

Ligzda apsekota 26.07.2018. (J.Ķuze), kad tā noteikta kā mazā ērgļa apdzīvota ligzda, kurā notikusi sekmīga ligzdošana. Aptuveni 400 metrus tālāk apsekota vēl viena lielā ligzda, kas noteikta kā produktīva peļu klijāna *Buteo buteo* ligzda. 16.07.2019 VMD Rīgas reģionālajā virsmežniecībā iesniegts ML pieteikums, 22.07.2019. VMD pieņēma lēmumu, ar kuru mikrolieguma pieteikums tika noraidīts, citāts no lēmuma: “*(...) īpašumā “Akači”, zemes vienība Nr.74640090044, Skrīveru pagasta D.Pēterfeldes zemnieku saimniecībai “Griķīši” 04.02.2019. izsniegts Apliecinājums Nr.1200303 koku ciršanai kailcirtēm meža 1. kvartālā 1.-7. nogabalā. (...) 19.07.2019. apsekojot iepriekš minētos 11. un 3.,4. nogabalu, kā arī pārējos kailciršu nogabalus, konstatēts, ka eksperta uzrādītie ligzdas koki ir nozāģēti*”.

Ligzdas vietu 01.08.2019. atkārtoti apsekoja A.Avotiņš, lai veiktu situācijas foto dokumentēšanu – sk. 12. un 13. attēlu 1. pielikumā.

VMD par šo ligzdu, līdzīgi kā par citām projekta ietvaros 2018. gadā atrastajām ligzdām, tika informēts 02.11.2018., kad mikroliegumu pieteikumu sagatavošanai nepieciešamo ģeotelpisko datu saņemšanai VMD tika iesniegts pilns saraksts ar atrastajām ligzdām, līdz ar to šī informācija VMD bija pieejama, pirms tika izsniegts ciršanas apliecinājums.

**Aqpom359 (360363 - 6294401) Aizputes novada Kazdangas pagasts**

*Kopsavilkums: ligzdas nogabals un ligzdas koks nocirsts. Mikrolieguma izveidošana atteikta VMD Dienvidkurzemes virsmežniecībā.*

Ligzda kontrolēta 21.08.2018. (J.Ķuze), kad tā noteikta kā produktīva mazā ērgļa ligzda (izvests jaunais putns).

14.08.2019 VMD Dienvidkurzemes virsmežniecībā iesniegts ML pieteikums, 22.08.2019 VMD pieņem lēmumu par ML pieteikuma noraidīšanu. Citāts no VMD lēmuma: “*Saimniecības “Muižciemi” (zemes vienības kadastra apzīmējums 64680010008) īpašnieks ir saņēmis 15.10.2018. ciršanas apliecinājumu Nr.1169345 kailcirtes pēc caurmēra veikšanai 1.kvartāla 6.nogabalā. Pēc veiktās pārbaudes dabā, esošajā brīdī ciršana ir pabeigta un ligzdas koks nav konstatējams – eksperta norādītajās koordinātēs koka vairs nav*”.

14.08.2019. ligzdas vietu apsekoja sertificēts putnu eksperts Arnis Zacmanis un dokumentēja situāciju (sk. 14. un 15. attēlu 1. pielikumā).

**Aqpom211 (568113 - 6285165) Skrīveru novada Skrīveru pagasts**

*Kopsavilkums: ligzdas nogabals un ligzdas koks nocirsts pēc mikrolieguma izveidošanas.*

Ligzda kontrolēta 13.07.2018. (A.Dekants), tajā konstatēta sekmīga mazā ērgļa ligzdošana. 15.04.2019. VMD Sēlijas virsmežniecībā iesniegts pieteikums ML izveidošanai, 16.08.2019 VMD pieņem lēmumu par ML izveidošanu. Kontrolējot ligzdu 17.08.2019. konstatēts, ka nocirsts ligzdas nogabals ar visu ligzdas koku (A.Avotiņš, sk. 16. un 17. attēlu 1. pielikumā).

**Aqpom250 (621739 - 6403644) Valkas novada Valkas pilsēta**

*Kopsavilkums: ligzdas nogabals un ligzdas koks nocirsts, mikrolieguma pieteikums nav iesniegts.*

Ligzda kontrolēta 03.08.2018. (J.Ķuze), tajā konstatēts mazā ērgļa jaunais putns. Apsekošanas laikā ligzdas nogabalā tika konstatētas svaigas mežizstrādes pazīmes – veikta izlases cirte, meža malā nokrautas baļķu grēdas. Ņemot vērā traucējuma mērogu, pieņemts lēmums mikrolieguma pieteikumu neiesniegt. 04.08.2019. konstatēts, ka nocirsti arī pārējie koki, tai skaitā ligzdas koks (kontrolēja A.Avotiņš, sk. 18. un 19. attēlu 1. pielikumā).

**Aqpom281 (577739 - 6330848) Amatas novada Nītaures pagasts**

*Kopsavilkums: ligzdas nogabals nocirsts pēc mikrolieguma izveidošanas, atstāts ligzdas koks ar koku grupu apkārt.*

Ligzdu 14.07.2018. kontrolēja A.Zacmanis un konstatēja tajā mazā ērgļa jauno putnu. 27.02.2019. VMD Centrālvidzemes VVM iesniegts ML pieteikums, 14.05.2019. VMD pieņem lēmumu par ML izveidošanu. Kontrolējot ligzdu 10.08.2019., konstatēts, ka ligzdas nogabals nocirsts, palicis ligzdas koks ar koku grupu apkārt (kontrolēja A.Avotiņš, sk. 20. un 21. attēlu 1. pielikumā).

**Aqpom225 (701364 - 6211701) Krāslavas novada Kombuļu pagasts**

*Kopsavilkums: ligzdas koks nocirsts pēc mikrolieguma izveidošanas.*

Ligzda kontrolēta 11.07.2018. (G.Grandāns), kad tā noteikta kā mazā ērgļa apdzīvota. 16.02.2019. VMD Dienvidlatgales virsmežniecībā iesniegts mikrolieguma pieteikums, 22.05.2019. VMD pieņem lēmumu par mikrolieguma izveidošanu. Kontrolējot ligzdu 05.08.2019. (I.Jakovļevs), konstatēts, ka ligzdas koks nocirsts (sk. 22. attēlu 1. pielikumā).

**AqpomJK19 (404491 - 6261341) Saldus novada Kursīšu pagastā**

*Kopsavilkums: ligzdas nogabals nocirsts, saglabājot koku grupu ap ligzdu.*

Ligzda kontrolēta 31.07.2017. (J.Ķuze), kad tā noteikta kā mazā ērgļa apdzīvota ligzda, kurā ligzdošana notikusi nesekmīgi (atrastas jaunā putna atliekas). Mežaudze bija sagatavota ciršanai, ligzdas koks nebija izzīmēts kā atstājams. Par šo faktu informēta VMD Dienvidkurzemes virsmežniecība. 04.01.2018. virsmežniecības pārstāvis informē, ka ligzdas nogabals esot nocirsts, saglabājot koku grupu ap ligzdu. Mikrolieguma pieteikums nav iesniegts.

Ligzdas vieta atkārtoti apsekota 31.08.2019. (I.Jakovļevs), konstatēts, ka ligzda nav apdzīvota (sk. 23. un 24. attēlu 1. pielikumā).

**AqpomN359 (549733 - 6395736) Limbažu novada Pāles pagastā**

*Kopsavilkums: ligzdas nogabals nocirsts, ap ligzdas koku nav saglabāta koku rinda.*

Mazā ērgļa ligzda šajā iecirknī ir atrasta 10.07.2018. (atrada sertificēts putnu eksperts Otars Opermanis), kad redzēts pieaugušais šīs sugas putns rajonā pie ligzdas, kas atradās svaigi nocirstā kailcirtē atstātā ekoloģiskajā kokā. Ligzda atkārtoti apsekota 01.09.2018. (apsekoja J.Ķuze kopīgi ar ligzdas atradēju), kad tā noteikta kā mazā ērgļa apdzīvota, bet neproduktīva ligzda. Domājams, ka ligzda tikusi pamesta pēc mežizstrādes uzsākšanas (sk. 25. un 26. attēlu 1. pielikumā). VMD iesniegts mikrolieguma pieteikums, iekļaujot apkārtnē atlikušās pieaugušās audzes, pieteikums šobrīd tiek izskatīts.

**Aqpom207 (537499 - 6360058) Limbažu novada Vidrižu pagastā**

*Kopsavilkums: audze blakus ligzdai nocirsta ligzdošanas sezonas laikā.*

Ligzda kontrolēta 18.07.2018. (J.Ķuze), kad tā noteikta kā produktīva mazā ērgļa ligzda. Tiešā ligzdas tuvumā norisinājās mežizstrāde (cirsmas malā vēl bija nokrautas baļķu grēdas), audze bija nocirsta līdz pašai ligzdai. Spriežot pēc cirsmā atrodamajām pazīmēm, audze bijusi augstas kvalitātes ES nozīmes meža biotops (sk. 27. attēlu 1. pielikumā). VMD iesniegts mikrolieguma pieteikums, iekļaujot apkārtnē atlikušās pieaugušās audzes, pieteikums ir apstiprināts.

**Aqpom202 (594145 - 6349705) Priekuļu novada Veselavas pagastā**

*Kopsavilkums: ligzdu mēģināts nojaukt un aizvākt.*

Ligzdu 2018. gada 30. aprīlī apsekoja G.Grandāns un noteica to kā apdzīvotu mazā ērgļa ligzdu. Ligzda bija lielu dimensiju, būvēta eglē. 16.02.2019. VMD Centrālvidzemes virsmežniecībā iesniegts ML pieteikums, 18.02.2019. VMD informē, ka mežs pie ligzdas nocirsts un aicina veikt atkārtotu izvērtējumu. 10.08.2019. teritoriju apsekoja A.Avotiņš un konstatēja, ka ligzdu ir mēģināts nobrucināt un aizvākt (sk. 28. attēlu 1. pielikumā).

**Aqpom65 (571081 - 6294839) Ogres novada Madlienas pagastā**

*Kopsavilkums: ligzdas audze nocirsta ligzdošanas sezonas laikā.*

Ligzda kontrolēta 20.04.2017. (A.Avotiņš), kad tā noteikta kā mazā ērgļa apdzīvota ligzda. Ligzdas tiešā tuvumā notika mežizstrāde, ligzdas koks cirsmā atstāts kā ekoloģiskais koks. 19.01.2018. VMD Rīgas reģionālajā virsmežniecībā iesniegts ML pieteikums, kas 21.05.2019. noraidīts. Skatīt 29. un 30. attēlu 1. pielikumā.

**Aqpom17 (392173 - 6274611) Saldus novada Pampāļu pagastā**

*Kopsavilkums: ligzdas nogabals nocirsts pēc tam, kad VMD noraidīja mikrolieguma pieteikumu.*

Ligzda kontrolēta 15.07.2017. (J.Ķuze), kad tā noteikta kā mazā ērgļa apdzīvota, bet neproduktīva ligzda. 11.01.2018. VMD Dienvidkurzemes virsmežniecībā iesniegts mikrolieguma pieteikums, kas ar VMD 11.06.2018. lēmumu noraidīts meža īpašnieka iebildumu dēļ. Ligzda apsekota 04.09.2019. (A.Zacmanis), konstatēts, ka ligzdas nogabals nocirsts, palicis ligzdas koks un piesedzošu koku grupa. Ligzda nav apdzīvota (sk. 31. attēlu 1. pielikumā).

**Aqpom262 (422833 - 6343013) Talsu novada Laucienes pagastā**

*Kopsavilkums: audze blakus ligzdai nocirsta ligzdošanas sezonas laikā.*

Ligzda apsekota 12.07.2019. (J.Ķuze), kad tā noteikta kā mazā ērgļa apdzīvota ligzda, kurā notikusi nesekmīga ligzdošana. Ligzdas tieša tuvumā notika mežizstrāde, cirsmā darbojās meža tehnika. Ņemot vērā traucējuma apmērus, ML pieteikums nav iesniegts (sk. 32. attēlu 1. pielikumā).

Ar cieņu,

Viesturs Ķerus, Latvijas Ornitoloģijas biedrības valdes priekšsēdētājs

Ģirts Strazdiņš, Latvijas Dabas fonda direktors

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU